浦口區

浦口區係中華人民共和國江蘇省南京市嘅市轄區。呢度高校雲集，一啲大學比如南京農業大學、南京大學、南京工業大學都喺呢道設校區。呢度亦都成為國家高新技術產業開發區。

史 
浦口區起源自民國時南京嘅第八區。浦口區原先係江浦縣轄地，「浦」意思係水邊，「口」即係口岸，「浦口」即係商埠。
民國十六年國民政府定都南京，將江浦嘅商埠地方劃出江浦縣，入南京市。
民國二十二年南京劃區，呢度劃成第八區，當地人又叫浦口區。
1937年到1946年間，浦口區曾經解散入江浦、六合呢兩個縣，之後恢復。
1949年4月25號，江浦縣嘅浦鎮、東門鎮畀咗南京市，併入到原先嘅浦口，並且改名兩浦區；6月2號，恢復叫「第八區」。
1950年6月15號，南京重新劃區，第八區改為第七區。
1955年8月3號，第七區改叫「浦口區」。
2002年5月，江浦縣併入浦口區，區府駐喺原先江浦縣府駐地珠江鎮。

地理 
浦口區南邊係長江，北面有滁河。佢同南京市中心隔咗條長江，歷來係南京城北門，南京長江大橋開通之後，華中、華北去南京、上海嘅火車都運浦口行，所以呢度係鐵路、輪渡嘅交通要點。家下浦口港係長江主要埠頭之一。

政區 
浦口區轄9條街道，其中有3條街道畀南京高新技術產業開發區託管。另有2個場、3個省級開發區。
街道：江浦街道、頂山街道、橋林街道、湯泉街道、星甸街道、永寧街道
託管嘅街道：泰山街道、沿江街道、盤城街道
場：湯泉農場、老山林場
省級開發區：浦口經濟開發區、海峽兩岸科技工業園、珍珠泉旅遊度假區

南京政區